L'Eliana es vesteix de gala per a la Cavalcada Fallera
05 de març de 2016 19:00

L'Eliana ja està vivint les seues festes falleres. Des de l'acte de la Crida dissabte passat 27 de febrer, les quatre comissions del municipi disposen d'una agenda carregada d'activitat que farà gaudir a veïns i veïnes d'una festa que es viu intensament al carrer.

Aquest dissabte dia 5 a les 19 hores tindrà lloc la tradicional Cavalcada Fallera amb la participació de totes les falles seguint el recorregut habitual: partirà del carrer Crist del Consol i transcorrerà pels carrers del Carme, Major, General Pastor, València, Francisco Alcaide i Ave Maria per a acabar en el carrer del Molí. Posteriorment, hi haurà ball amb l'actuació de l'Orquestra Twister a partir de les 23 hores en la plaça del País Valencià.

Per al regidor de Festes, Enrique Martínez Escrivá, “la cavalcada és una acte molt festiu i molt especial sobretot per a les falleres majors, que tenen l'oportunitat de recórrer els carrers de la localitat sobre les seues carrosses. També per a la gent de les seues comissions que les acompanyen amb les seues millors gales”.

L'agenda fallera a l'Eliana continuarà el següent cap de setmana amb la celebració del Tren Faller en la vesprada de dissabte dia 12.